User:Ajayshiwar/sandbox

शिवालय (शिवाड़) दर्शन-35 इधर से भी देखें शिवाड़ को बिना किसी सरकारी सहयोग के बना नीलकंठ पार्क

शहरी सुविधाओं को भी कर रहा मात

यह बात सही है कि हमारे यहां गांव अब शहर होते जा रहे हैं। विलासिता और जरूरत की तमाम वस्तुएं यहां उपलब्ध होने लगी है। लेकिन गांवों का जिस कदर शहरीकरण होता जा रहा है उससे पर्यावरण को खतरा भी होने लगा है। कारण साफ है, हरियाली की जगह अब सीमेंट-कंकरीट के जंगल खड़े होने लगे हैं। पिछले सालोंं में शिवाड़ में भी ऐसा ही कुछ होने लगा था। लेकिन शायद लोगों को अपनी भूल का अहसास होने लगा है। इसीलिए तो अब शहरों की तर्ज पर पार्क तक विकसित किए जा रहे हैं। लेकिन आज मैं शिवाड़ के जिस पार्क की चर्चा कर रहा हूं वह सचमुच खास ही है। खास इसलिए कि इस पार्क को विकसित करने का काम जनसहयोग से ही हुआ है। सरकार ने इस पार्क में एक पाई भी खर्च नहीं की। जी हां, यह पार्क स्टेशन रोड पर विकसित किया गया है और भगवान भोलेनाथ के नाम पर ही पार्क का नाम रखा गया है नीलकंठ पार्क। जैसा मैंने पहले कहा, शिवाड़ पहले काफी हरा-भरा था। जिस स्थान पर नीलकंठ पार्क बनाया गया है वहां पहले घने नीम के पेड़ हुआ करते थे। समूचे स्टेशन रोड को स्थानीय बोलचल में नीमड्या ही कहते थे। नीम के पेड़ इतने घने कि बचपन में अकेले तो इधर रुख करने की हिम्मत ही नहीं होती थी। वक्त की रफ्तार ने इस रोड पर एक भी नीम का पेड़ नहीं छोड़ा। एक तह से गांव के फेफड़ों को तहस-नहस कर दिया गया। इन्हीं नीमडिय़ों के इलाके में आज जब नीलकंठ पार्क को देखता हूं तो सुखद अहसास होता है। आज इस पार्क का जिक्र इसलिए क्योंकि बीस अगस्त को ही इस पार्क को शिवाड़ के लोगों को समर्पित किया जाना है। पार्क का नाम नीलकंठ ही क्यों? सीधा सा जवाब है कि भोलेनाथ की नगरी में इससे बेहतर नाम और क्या हो सकता है? लेकिन इस नामकरण के पीछे चालीस बरस पुराना इतिहास भी जुड़ा है। तब यहां बैंक ऑफ बड़ौदा के प्रबंधक बन कर आए महेन्द्र शर्मा जी व शिवाड़ के कुछ युवकों ने नीलकंठ क्लब बना रखा था। गांव में क्लब के नाम पर कुछ खेल गतिविधियां और पिकनिक आदि हो जाती थी। यह 1978-79 का दौर था। लेकिन महेन्द्र शर्मा जी के यहां से जाते ही क्लब भी खत्म हो गया। तब इस क्लब में सक्रिय रहे गांव के आज के प्रमुख व्यवसायी व समाजसेवी सुरेन्द्र जैन के दिमाग की ही उपज है नीलकंठ पार्क। शायद पुराने क्लब का नाम जीवित रखने का भी मकसद था इस पार्क के नामकरण के पीछे। अब किस्सा पार्क के निर्माण का सुरेन्द्र जी जैन की ही जुबानी। वे बताते हैं कि बचपन से ही वे स्टेशन रोड पर दैनिक भ्रमण करते थे। धर्मशाला, अस्पताल, मंदिर आदि के निर्माण को लेकर रुचि रखता आया हूं। लेकिन लंबे समय से शिवाड़ में ऐसा पार्क बनाने का सपना था जो यादगार रहे। सुरेन्द्र जी अभी घुश्मेश्वर मंदिर ट्रस्ट के उपाध्यक्ष भी हैं। उन्होंने मंदिर ट्रस्ट अध्यक्ष प्रेमप्रकाश शर्मा जी को अपनी इच्छा से अवगत कराया। तब जगह चिन्हित की गई स्टेशन रोड पर ही। यहां तीन ओर से सडक़ मार्ग आकर एक तरह तिराहा बनाते हैँ। एक मार्ग शिवाड़ से ईसरदा स्टेशन की ओर, दूसरा सारसोप की ओर और तीसरा शिवाड़ बायपास की ओर निकलता है। बीच में करीब चार बीघा जमीन थी। इसमें करीब आधी सडक़ निर्माण में आ गई। शेष पर पार्क विकसित करने की योजना बनी। शुरू में यहां पौधारोपण कर कंटीली बाड़ लगाने का विचार ही था। लेकिन एक के बाद एक नए प्रोजेक्ट हाथ में आते रहे। लोग जनसहयोग के लिए जुड़ते ही रहे। गांव के इकबाल बागवान ने पौधों की देखरेख की जिम्मेदारी बिना किसी मेहनताने के संभाली। सरकारों के भरोसे विकास के काम क्यों आधे-अधूरे रहने के बाद भी भ्रष्टाचार की भेंट चढ़ जाते हैं इसका अहसास इस पार्क को देखकर हो सकता है। इस पार्क में सब कुछ हैं। मन भाती हरियाली, आकर्षक प्रतिमाएं, फव्वारे और बच्चों के लिए झूले, शौचालय आदि सब। यहां तक की भ्रमण के लिए पाथ वे भी। और तो और सीसीटीवी कैमरे तक लगे हैं। रोशनी व्यवस्था तो है ही। ज्यादा जिक्र करूं इससे बेहतर है कि तस्वीरों से ही अंदाजा लगाएं। अब जिक्र पार्क में आई लागत का। सुरेन्द्र जैन बताते हैं कि अब तक मोटे तौर पर तीस लाख रुपए खर्च हो चुके हैं। यही काम सरकारी स्तर पर होता तो शायद इसकी दुगनी लागत आ गई होती। फव्वारे के बीच खिलता कमल और हाइड्रोलिक सिस्टम से ऊपर-नीचे होती प्रतिमा ऐसी कि देखते रहने का मन करे। बहरहाल, सुरेन्द्र जी का कहना है कि काम अभी पूरा हुआ नहीं है। सपना यह है कि यह पार्क ऐसा बने जो मिसाल बन कर रहे। शिवाड़ के उन लोगों का जिक्र करना नहीं भूलूंगा जो इस पार्क के विकास में शुरू से लगे हैं। इनमें कमलेश जैन, किरण जैन, सुभाष जैन, शिवचरण जाट, गिरधारी मंगल, केदार गुर्जर, तेजकरण सोनी, बद्रीजी सोनी आदि शामिल हैं। बीस अगस्त को जब इस पार्क का लोकार्पण होगा उसके बाद यह और छटा बिखेरता नजर आएगा। मुझे लगता है कि शिवाड़ दर्शन में आसपास के दर्शनीय स्थलों में यह पार्क भी एक और मणि के रूप में शामिल होगा। शिवाड़ मेें महादेव के दर्शन के लिए आएं तो मंदिर से महज आधा-पौन किलोमीटर दूर इस पार्क को देखना नहीं भूलें। आपको सब कुछ शहरों से भी बेहतर लगेगा। लेकिन पार्क के लोकार्पण के बाद बड़ी चिंता इसकी देखरेख की भी है। उम्मीद है स्थानीय लोग कोई न कोई व्यवस्था करेंगे। फिलहाल एक प्रबंध समिति बना ली गई है।

फोटो- शिवाड़ में नवविकसित नीलकंठ पार्क, जिसका लोकार्पण 20 अगस्त को होगा